jan reidar stiegler, aksel inge sinding og leslie greenberg

klok på følelser

det følelsene prøver å fortelle deg

© Gyldendal Norsk Forlag AS 2018

1. utgave, 1. opplag 2018

ISBN 978-82-0552-380-7

Omslagsdesign: Laila Mjøs

Layout: Laboremus Oslo AS

Sats: have a book

Brødtekst: Minion Pro 10,5/15 pkt

Alle henvendelser om boka kan rettes til

Gyldendal Akademisk

Postboks 6730 St. Olavs plass

0130 Oslo

www.gyldendal.no/akademisk

akademisk@gyldendal.no

Det må ikke kopieres fra denne boka i strid med åndsverkloven eller avtaler om kopiering inngått med KOPINOR, interesseorgan for rettighetshavere til åndsverk. Kopiering i strid med lov eller avtale kan medføre erstatningsansvar og inndragning, og kan straffes med bøter eller fengsel.

Alle Gyldendals bøker er produsert i miljøsertifiserte trykkerier. Se www.gyldendal.no/miljo

Innledning

Følelser får deg til å skrike til femåringen din, selv om du ser at hun trenger en klem. Følelser får deg til å fysisk kjenne hvordan kreftsykdommen sprer seg i kroppen, selv om legen sier alt er greit. Følelser får deg til å be kjæresten din dra til helvete, selv om du egentlig bare ønsker at han skal være med deg istedenfor vennene sine. Følelser får deg til å kutte kontakt med venner og familie, når alt du egentlig ønsker, er at de skal vise at du er viktig for dem. Følelser gir deg opplevelsen av å være grunnleggende annerledes og alene, selv om du sitter blant venner som vil deg vel.

Men følelser får deg også til å si unnskyld til femåringen din så dere får det fint sammen igjen. De får deg til å komme over kjærlighetssorgen, selv om du tror hjertet ditt skal revne og aldri bli helt igjen. De får deg til å oppnå store ting for saker som du virkelig brenner for, og som gir deg mening i livet. Og de får deg til å stå opp for deg selv når sjefen krever urimelige ting av deg. Følelser kan gjøre deg så lykkelig at du glemmer det vonde du har opplevd.

Følelsene dine stammer fra kroppens eget signalsystem. Gjennom tidene har dette systemet reddet oss fra å bli spist av ville dyr og hjulpet oss til å leve og overleve i flokk. Følelsene dine er en like stor del av deg som blodet som renner igjennom årene dine. Likevel blir følelser ofte ansett som unødvendig støy. En slags ustabil og mindreverdig motsats til fornuft og logikk. Ord som «emosjonell» og «irrasjonell» opptrer altfor ofte sammen i beskrivelser av folk som føler sterkt. Vi kan høre folk omtale gråt som «å bryte sammen», mens vi egentlig bare er vitne til følelser som spiller ut sin naturlige rolle.

I flere tiår har samfunnet vært preget av en oppfatning om at du føler som du føler fordi du tenker som du tenker. At følelsene kan og bør overstyres av menneskets intellekt og evne til refleksjon. I denne oppfatningen ligger også et grunnleggende premiss for hvordan du dermed skal håndtere vanskelige følelser – der løsningen ligger i å tenke annerledes. Derfor blir folk som føler sterkt, ofte oppfordret til å endre tankene sine, lytte til logiske argumenter som motsier følelsene, og «tenke positivt».

Vi ser noen klare problemer med denne måten å håndtere følelseslivet på. For mange er det ikke så lett, heller nesten umulig, å bare bestemme seg for å tenke eller føle annerledes. For andre blir det bare en midlertidig lindring, en slags følelsesmessig smertestillende tablett, mens følelsene venter på neste anledning til å velte frem igjen. I tillegg er det vondt å bli bedt om å tenke annerledes dersom du har det vondt etter å ha blitt utsatt for mobbing, overgrep eller har blitt forlatt og avvist.

I denne boka fremmer vi derfor et annet syn på følelser, sprunget ut fra evolusjonspsykologi og emosjonsfokusert terapi. Du blir ikke lei deg fordi du tenker negative tanker. Du tenker negative tanker fordi du har vonde følelser. Følelsene dine er et eldgammelt signalsystem som sier ifra når noe viktig skjer i livet ditt. Du må derfor lytte til, forstå og akseptere følelsene dine. Da kan du også vite når følelsene dine forteller deg noe viktig, og når følelsene dine kan lure deg. I et slikt perspektiv anses ikke vonde vedvarende følelser i dag som tankefeil eller irrasjonelt støy – de er et resultat av et levd liv med erfaringer, utgåtte mestringsstrategier og regler for hva som kan og ikke kan vises.

Hvis du klarer å lytte til følelsene dine og la dem fortelle deg det de vil si, blir du trolig bedre til å ta vare på deg selv og andre. Du fungerer trolig bedre i hverdagen, har varige vennskap, stabilt ekteskap, stabil jobb og har det bedre med seg selv. Du forstår avanserte sosiale spilleregler, tar raskt gode beslutninger, får innflytelse og er god på å få det du trenger. Mennesker som forstår og aksepterer sine egne følelser, får barn som er flinkere sosialt, som lettere tilpasser seg forandringer og generelt har det bedre1. Følelsesbevisste mennesker påvirker også sine partnere til å få det bedre2. Det å kunne forstå egne og andres følelser er derfor et kraftfullt verktøy å lære seg. Det er akkurat det denne boka handler om – å hjelpe deg å utforske, forstå, benytte deg av og eventuelt også forandre følelsene dine.

Selv om denne boka inneholder mye informasjon om følelser, må følelser også oppleves. De er mer enn bare ord, kategorier og konsepter. De kjennes i kroppen og påvirker hvordan du ser på verden, og hvordan du oppfører deg. For å bli bedre på å forstå følelsene dine må du dermed også føle. Underveis i boka vil du få lese om episoder fra livet til ekteparet Jørgen og Silje og datteren deres Hanna. De er alle preget av sine følelser, men har ulike historier og følelsesmønstre. Du kan også gjøre oppgaver som skal hjelpe deg å oppleve noe. Helt bakerst i boka finner du også lengre øvelser for deg som ønsker å gå litt dypere inn i arbeid med egne opplevelser.

Målet med boka du holder i hendene, er altså ikke bare å få deg til å føle deg bedre. Det er også å få deg til å bli bedre til å føle.

Vi ønsker å rette en stor takk til alle som har bidratt til at denne boka ble en realitet. En ekstra stor takk til Ingrid og Martine som har vært tålmodige med oss underveis og gitt avgjørende tilbakemeldinger på innhold og fremstilling. Takk også til Anne Hilde, Linda, Ingunn, Jostein, Ida og våre kolleger for verdifulle innspill underveis i prosessen. Sist, men ikke minst: Takk til våre klienter for alt vi har lært av dere.

Vi ønsker deg en god følelsesmessig opplevelse!

1 Gottman, J. (2011). Raising an emotionally intelligent child. New York: Simon and Schuster.

2 Gottman, J., Gottman, J.M., & Silver, N. (1995). Why marriages succeed or fail. And how you can make yours last. New York: Simon and Schuster.

kapittel 1

Hva er følelser?

Og hvilke følelser har vi?

Kan du huske en gang du …

… var skikkelig forelsket?

… mistet en du var veldig glad i?

… ble ydmyket foran andre?

… skulle fortelle en venn noe ingen visste om deg?

… følte deg utenfor vennegjengen eller familien din?

… var liten og plutselig ikke fant mamma eller pappa?

… følte deg fullstendig trygg og vel sammen med noen du var glad i?